কুর্স্কে ইউক্রেন সৈন্যদের ‘আত্মসমর্পণ’-করার নির্দেশ পুতিনের

ওয়েব ডেস্ক: মার্কিন প্রেসিডেন্ট ডোনাল্ড ট্রাম্পের (Donald Trump) মধ্যস্থতায় আপাতত যুদ্ধবিরতি চলছে রাশিয়া (Russia) ও ইউক্রেনে (Ukraine)। এরই মাঝে শুক্রবার রাশিয়ার কুর্স্ক অঞ্চলে বিধ্বস্ত ইউক্রেন সেনাদের আত্মসমর্পণের আহ্বান জানালেন প্রেসিডেন্ট পুতিন। এ নিয়ে রুশ প্রেসিডেন্টের উদ্যোগ ব্যর্থ করার অভিযোগ করেছেন ইউক্রেন প্রেসিডেন্ট ভলোদিমির জেলেনস্কি ৷

দ্বিতীয়বার মার্কিন মসনদে বসার পরই পূর্ব ইউরোপে শান্তি ফেরাতে উদ্যোগ নিয়েছেন ট্রাম্প। রাশিয়া ও ইউক্রেন প্রেসিডেন্টের সঙ্গে যুদ্ধবিরতি নিয়ে কথা বলেছেন তিনি। যুদ্ধবিরতি ইস্যুতে পুতিনের নীতিতে অসন্তোষ প্রকাশ করেছে ইউরোপের একাধিক রাষ্ট্রনেতা।

ট্রাম্প পুতিনকে ইউক্রেন সেনাদের জীবন রক্ষা করার আহ্বান জানিয়েছেন ৷ মার্কিন আধিকারিকদের সঙ্গে রুশ প্রতিনিধিদের প্রাথমিকভাবে ২০ দিনের প্রস্তাবিত যুদ্ধবিরতির আলোচনা হয়েছে। ফলত, পুতিনের উপর আস্থা রেখেছেন ট্রাম্প। কুর্স্কে ইউক্রেন সেনাদের হত্যা না-করার জন্য পুতিনকে অনুরোধ করেছেন নব নির্বাচিত মার্কিন প্রেসিডেন্ট।

আরও পড়ুন: “ক্ষমতা দখল করেছেন ইউনুস…,” বিস্ফোরক বাংলাদেশি রাষ্ট্রদূত

গত বছর অগাস্টে রাশিয়ার পশ্চিম সীমান্তবর্তী অঞ্চল কুর্স্ক-সহ বেশ কিছু অংশ দখল করে নেয় ইউক্রেন সেনা। গত সপ্তাহে পাল্টা আক্রমন চালায় রাশিয়াও। আকস্মিক আক্রমণে ইউক্রেনের দখল করা অঞ্চল পুনরুদ্ধার করে নেয় রুশ সেনা।

কুর্স্কে তিন বছর ধরে চলা যুদ্ধে ইতি টানতে শান্তি আলোচনার মাধ্যমে এই অঞ্চলের উপর তাঁর নিয়ন্ত্রণ বাড়াতে চান পুতিন ৷ যা ইউক্রেনের পরিকল্পনার জন্য একটি বড় ধাক্কা। প্রেসিডেন্ট পুতিন বলেন, “আমরা মার্কিন প্রেসিডেন্ট ট্রাম্পের আহ্বানের প্রতি সহানুভূতিশীল ৷ যদি ইউক্রেন সেনা আত্মসমর্পণ করে, তাহলে তাঁদের জীবন এবং মর্যাদাপূর্ণ আচরণের নিশ্চয়তা দেওয়া হবে ৷”

কুর্স্কের পরিস্থিতি নিয়ে ইতিমধ্যেই উদ্বেগ প্রকাশ করেছেন ট্রাম্প ৷ এ নিয়ে ট্রাম্প বলেন, “হাজার হাজার ইউক্রেন সেনা কুর্স্কে আটকে পড়েছে ৷ রুশ সেনা তাদের ঘিরে ফেলেছে ৷ এ অবস্থায় আমি পুতিনকে অনুরোধ করেছি, ওদের জীবন রক্ষা করার জন্য ৷ এমনটা না-হলে এটি দ্বিতীয় বিশ্বযুদ্ধের পর সবচেয়ে বড় গণহত্যা হবে ৷”